P6_TA(2005)0180

Euroopa tulevik kuuskümmend aastat pärast Teist maailmasõda

Euroopa Parlamendi resolutsioon Teise maailmasõja 8. mail 1945. aastal Euroopas lõppemise kuuekümnenda aastapäeva kohta

Euroopa Parlament,

- võttes arvesse kodukorra artikli 103 lõiget 2,

A. tähistades kuuekümne aasta möödumist Teise maailmasõja lõppemisest Euroopas natsliku Saksamaa kapituleerimise tulemusena 8. mail 1945. aastal;

B. mälestades ja leinates kõiki natsliku türannia ohvreid;

C. mälestades eelkõige kõiki holokausti ohvreid;

D. mälestades ja leinates kõikide sõdinud poolte ohvreid kui ühist Euroopa tragöödiat;

E. olles tänulikud kõigile, kes aitasid kaasa ebainimlikkusel ja türannial põhinevast rahvussotsialistlikust süsteemist vabanemisele, mida sümboliseerib 8. mai 1945;

F. austusega mälestades eriti neid liitlasvägedes võidelnuid, kes ohverdasid oma elu, ja neid rahvaid, eelkõige Ameerika Ühendriikide, Ühendkuningriikide, Nõukogude Liidu ja teiste liitlasriikide rahvaid, kes võitlesid natsismi ja fašismi vastu, ning olles tänulikud nendele rahvastele, kes kindlalt toetasid vabaduse ja demokraatia taastamist peaaegu kogu meie kontinendi lääneosas;

G. meenutades, et mõnele riigile tähendas Teise maailmasõja lõppemine türannia taastamist stalinistliku Nõukogude Liidu poolt;

H. olles teadlik kannatuste, ebaõigluse ning pikaajalise sotsiaalse, poliitilise ja majandusliku allakäigu ulatusest, mida pidid taluma vangistatud rahvad, mis jäid tulevasest raudsest eesriidest ida poole;

I. tunnustades Kesk- ja Ida-Euroopa riikide edusamme õigusriigi kehtestamisel ja inimõiguste austamisel pärast demokraatlikke revolutsioone, millega nad kukutasid kommunistlikud režiimid ja vabanesid nende võimu alt;

J. pidades Euroopa integratsiooniprotsessi ja transatlantilise liidu edu ning nendega kaasnenud rahu ja heaolu jõuliseks vastuseks õppetundidele, mis on saadud möödaniku ebaõnnestumistest ja läbikukkumistest,

1. rõhutab minevikumälestuste elushoidmise tähtsust, sest ilma tõe ja mälestusteta ei saa olla leppimist; samal ajal rõhutab, et üksnes tugev Euroopa võib anda vahendid möödaniku õudustest ülesaamiseks;

2. avaldab austust ja lugupidamist kõikidele türannia vastu võidelnutele ja eriti türannia ohvritele;

3. kordab kohustust pühenduda rahumeelsele ja õitsvale Euroopale, mille põhiväärtused on inimväärikuse austamine, vabadus, demokraatia, võrdsus, õigusriik ja inimõiguste austamine;

4. kinnitab, et seisab ühisrindena igasuguse totalitarismi vastu selle ideoloogilisest veendumusest hoolimata;

5. väljendab heameelt, et esimest korda on võimalik tähistada seda aastapäeva kõikidest Euroopa Liidu 25st liikmesriigist valitud parlamendiliikmetega, mis väljendab üha tugevnevat liitu meie rahvaste ja kodanike vahel, kes on üle saanud jaotamisest agressoriteks ja ohvriteks ning võitjateks ja kaotajateks, ning see on võimalus jagada ja ühendada meie mälestused tõeliselt ühiseks Euroopa mäluks ning võimalus ära hoida natsionalismi ja totalitarismi valitsemise taastekkimist;

6. tunneb heameelt asjaolu üle, et Kesk- ja Ida-Euroopa riigid ja rahvad võivad nüüd samuti nautida vabadust ja õigust määrata ise oma saatust pärast paljusid aastakümneid Nõukogude ülemvõimu või okupatsiooni või muu kommunistliku diktatuuri all; tervitab Saksamaa ühendamist ja asjaolu, et kümme Kesk-ja Ida-Euroopa riiki on ühinenud või peatselt ühinevad Euroopa Liiduga;

7. rõhutab, et Euroopa integratsiooniprotsess on aidanud kaotada peaaegu kõik sõjajärgsed diktatuurid Euroopa kontinendil nii Kesk- ja Ida-Euroopa riikides kui ka Hispaanias, Portugalis ja Kreekas;

8. märgib, et Euroopa integratsiooniprotsess ja Euroopa Liidu edasine areng rahumudelina on inimeste vabal tahtel tehtud otsuse tulemus määrata ise oma saatus ja pühenduda ühisele tulevikule;

9. märgib, et Helsingi kokkulepete kohaselt ei ole mitte ühelgi riigil õigust otsustada teise riigi saatuse üle;

10. kutsub kõiki riike üles avama oma Teise maailmasõjaga seotud arhiivid;

11. teeb presidendile ülesandeks edastada käesolev resolutsioon nõukogule, komisjonile, liikmesriikide parlamentidele, ühinevate ja kandidaatriikide valitsustele ja parlamentidele, Euroopa Liiduga assotsieerunud riikide valitsustele ja parlamentidele, Euroopa Nõukogu liikmete valitsustele ja parlamentidele ning Ameerika Ühendriikide Kongressile.

--------------------------------------------------